17. ΝΟΜΟΣ υπ' αριθ. 605 της 9/13 Ιουν. 1977 (ΦΕΚ Α' 163) Περί αναγνωρίσεως των άνευ αδείας τελεσθέντων γάμων στρατιωτικών των Ενόπλων Δυνάμεων. Άρθρ.1.-Γάμοι στρατιωτικών των Ενόπλων Δυνάμεων, τελεσθέντες άνευ αδείας της αρμοδίας Στρατιωτικής Αρχής, μέχρι της δημοσιεύσεως του παρόντος, αναγνωρίζονται κατόπιν αιτήσεως των ενδιαφερομένων, υποβαλλομένης εις το Αρχηγείον του οικείου Κλάδου εντός έτους από της δημοσιεύσεώς του. Άρθρ.2.-Των μέχρι και της δημοσιεύσεως του παρόντος τελεσθέντων γάμων υπό των στρατιωτικών των Ενόπλων Δυνάμεων: α)Το αξιόποινον του αδικήματος της άνευ αδείας νυμφεύσεως εξαλείφεται. β)Τίθενται εις το αρχείον δια πράξεως του ασκούντος την ποινικήν δίωξιν ή του αρμοδίου Επιτρόπου, δικογραφίαι αφορώσαι εις τα αδικήματα του προηγουμένου άρθρου. γ)Καταγνωσθείσαι δια δικαστικής αποφάσεως ποιναί επί ταις ως άνω πράξεσι, παραγράφονται, αίρονται δε άπασαι αι εκ τούτων συνέπειαι. Άρθρ.3.-Δι' αποφάσεως του Αρχηγείου Ενόπλων Δυνάμεων καθορίζονται τα απαιτούμενα δικαιολογητικά δια την αναγνώρισιν του γάμου των εν άρθρ. 1 του παρόντος στρατιωτικών η διαδικασία ελέγχου τούτων και πάσα ετέρα αναγκαία λεπτομέρεια δια την εφαρμογήν του παρόντος. Άρθρ.4.-(Καταργήθηκε από το εδάφ. β' της παρ. 1 άρθρ. 18 Νόμ. 1848/1989, ΦΕΚ Α' 112, τόμ. 36Δ, σελ. 1456,19). Άρθρ.5.-1.Καταργούνται δια του παρόντος: α)Το άρθρ. 38 του Ν.Δ. 4105/60 "περί Μονίμων και Εθελοντών Οπλιτών και Ανθυπασπιστών του Στρατού Ξηράς". β)Το άρθρ. 2 του Ν.Δ. 2977/54 "περί αδειών γάμου Αξιωματικών και των τριών Κλάδων των Ενόπλων Δυνάμεων ως και Ανθυπασπιστών και Υπαξιωματικών, ως νυν ισχύει". γ)Πάσα ετέρα γενική ή ειδική διάταξις αντικειμένη εις το παρόν. 2.Η διάταξις της παρ. 3 του άρθρ. 38 του Ν.Δ. 4105/60 δεν έχει εφαρμογήν και επί των προ της δημοσιεύσεως του παρόντος τελεσθέντων γάμων των μονίμων και εθελοντών οπλιτών και Ανθυπασπιστών υπό την προϋπόθεσιν ότι δεν έχει ήδη λάβει χώραν οριστική απόλυσις αυτών. Άρθρ.6.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 36.Γ.δ.15-17 Γάμος Στρατιωτικών

[Source: greek_legal_code_raptarchis | Tokens: 1812]